Fl-Afrika t’Isfel, il-Prim Ministru Joseph Muscat ngħaqad ma’ aktar minn 90kap ta’ stat u gvern u dinjitarji oħra biex fakkru l-memorja tal-ex-President Nelson Mandela. Dr Muscat sejjaħ lil Nelson Mandela bħala l-bniedem li biddel l-istorja tad-dinja u flok it-tpattija, b’sens paċifista, għażel ir-rikonċiljazzjoni bejn il-bojod u s-suwed. Folla ta’ 80,000 attendiet għas-servizz ta’ tifkira, li sar fl-istadium tal-football f’Johannesburg fejn Mandela kien għamel l-aħħar dehra pubblika tiegħu fl-2012 fil-finali tat-Tazza tad-Dinja. Il-President Jacob Zuma fetaħ is-servizz billi semma d-determinazzjoni ta’ Mandela u sejjaħlu “ġellied għall-ħelsien li ma beża’ minn ħadd, li rrifjuta li jħalli l-brutalità tal-apartehid toħnoq il-ħolma tiegħu li jeħles lill-poplu tiegħu”. Warajh tkellmu neputijiet ta’ Mandela fejn faħħru l-viżjoni tiegħu. Il-President Barack Obama ħeġġeġ lil kulħadd biex juzaw is-servizz bħala mezz ta’ meditazzjoni. Ir-ritratt juri lil Dr Muscat jitkellem mal-ex-President Bill Clinton. Il-PBS xandar l-avveniment dirett fuq TVM2 Il-Parlament Malti iddedika l-parti l-kbira tas-seduta tat-Tnejn biex akkar il-memorja ta’ Mandela. Tkellmu l-Aġent Prim Ministru Louis Grech, il-mexxej tal-Oppożizzjoni Simon Busuttil, il-Ministru għall-Affarijiet Barranin George Vella, il-ministri Evarist Bartolo u Leo Brincat, il-membri Laboristi Chris Fearne u Anthony Agius Decelis u l-membri Nazzjonalisti David Agius, Ċensu Galea, Mario Galea uRyan Callus.  Għalaq il-kommemorazzjoni l-iSpeaker Anġlu Farrugia.